המכון לארכיאולוגיה ע"ש זינמן

המכון לארכיאולוגיה ע"ש זינמן שבאוניברסיטת חיפה ממוקם על הר הכרמל בחיפה. המכון הוקם בשנת 1988 בתרומת בטי ופיליפ זינמן מארצות הברית. בהיות המכון ממוקם על רכס הכרמל, הוא שם לו למטרה להתמקד בעיקר במחקר הארכאולוגי של צפון ארץ-ישראל. במכון חוקרים, עמיתי מחקר ותלמידי מחקר מהחוג לארכאולוגיה באוניברסיטת חיפה שתחום מחקרם נושק למגוון תחומים ותקופות; החל מן התקופות הפרהיסטוריות, דרך המקראיות, הקלאסיות וכלה בימי-הביניים והתקופות המוסלמיות.

פעולות 
במסגרת מחקרי המכון מתקיימות בכל שנה מספר רב של חפירות וסקרים ארכאולוגיים. בין אלה ניתן לציין את החפירות באתר המורשת העולמית נחל מערות (מערת תנור ומערת הנחל), מערת מיסליה, מערת רקפת, אוהלו II, מחקר העפיפונים בנגב, תל צף, תל אסור, תל דור, תל עכו, תל שקמונה, סקר הר מנשה, אתרים בני התקופה הכלקוליתית והברונזה הקדומה בבקעת הירדן (שייח' דיאב 2, פצאל 2 ועוד), ירושלים, סוסיתא, המונפור, אתר המורשת העולמית בית שערים ואתרים נוספים בגליל התחתון והעליון.

החל משנות ה-90 של המאה ה-20, עורך המכון חפירות הצלה מגוונות בכל רחבי הארץ. אלה חפירות חוזיות. עם סיום החפירות, משוחרר בדרך כלל השטח בידי רשות העתיקות להמשך פיתוחו בידי היזם.

מעבדות המכון
המעבדה לפלינולוגיה – חקר האבקנים המנסה לשחזר את הסביבה הקדומה על הצומח שבה.
המעבדה לארכאוגאולוגיה – המעבדה מתמקדת בחקר התהליכים הגאולוגיים באתרים השונים, בניסיון לשחזר את הסביבה הקדומה ובבדיקות מעבדה של מגוון סוגי קרקעות ומסלע וכן בשימוש האדם בחומרים שונים כגון חומרי מליטה וחרסים.
המעבדה לארכאוזואולוגיה – במעבדה מצוי אחד האוספים המשווים הגדולים מסוגו של בעלי חיים מן הסביבה המסייע לזהות ולחקור את שרידי בעלי החיים בסביבתם הקדומה בממשק שבין האדם לחי, למזונו של האדם בעת העתיקה ולשימוש בעצמות בעלי החיים המתגלים באתרים הארכאולוגיים השונים.
המעבדה לחקר כלי אבן קדומים – המעבדה חוקרת השימוש בכלי אבן החל מן התקופות הפרהיסטוריות וכלה בהיסטוריות. במעבדה מנסים להתחקות אחר אופן השימוש בכלים, מקור החומר הגולמי ועוד.
המעבדה לחקר סימני שימוש – המעבדה מתמחה באיתור סימני שימוש מיקרוסקופיים על גבי כלי אבן וכלי צור. סימני השימוש השונים מאפשרים את זיהוי הפעולה שהביאה יצירת סימני השימוש ועל ידי כך גם לשחזר את הכלי ואופן השימוש בו. לדוגמה השימוש בלהבי צור לחיתוך דגניים, בשר או בתעשיית הקדרות.
 המעבדה לשימור – המעבדה מתמחה ברפאות כלי חרס, שימור כלי אבן מגוונים, זכוכית ובעיקר שימור מתכות קדומות הכולל ניקוי ושימור מטבעות.

קישורים חיצוניים
אתר רשמי
 

אוניברסיטת חיפה: יחידות אקדמיות
ארכאולוגיה של ארץ ישראל
ארכאולוגיה מקראית
ארכיאולוגיה ע"ש זינמן
ארכיאולוגיה ע"ש זינמן
ארכיאולוגיה ע"ש זינמן